
ΔΕΛΤΙΟ ΤΥΠΟΥ
Ε.Σ.Α.μεΑ.: Παρέμβαση στην υπουργό Παιδείας για την υποστελέχωση των Ειδικών Σχολείων της Ξάνθης  
Με επιστολή της προς την υπουργό Παιδείας, Σοφία Ζαχαράκη, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) μεταφέρει την έντονη αγανάκτηση και διαμαρτυρία του Συλλόγου Γονέων και Κηδεμόνων του 1ου Ειδικού Δημοτικού Σχολείου Ξάνθης για τη συνεχιζόμενη υποστελέχωση των Ειδικών Σχολείων της Πρωτοβάθμιας Εκπαίδευσης Ξάνθης σε απαραίτητο ειδικό επιστημονικό προσωπικό.
Σύμφωνα με όσα επισημαίνει ο Σύλλογος, στα Ειδικά Σχολεία της Πρωτοβάθμιας Εκπαίδευσης Ξάνθης δεν έχουν τοποθετηθεί ψυχολόγοι, ενώ η κοινωνική λειτουργός που παρέχει υπηρεσίες στο Ειδικό Σχολείο βρίσκεται σε αυτό μόλις δύο ημέρες την εβδομάδα, καθώς παράλληλα καλείται να καλύψει τις ανάγκες και άλλων σχολικών μονάδων. Η κατάσταση αυτή στερεί από τους μαθητές την αναγκαία και συστηματική επιστημονική υποστήριξη, την οποία έχουν ανάγκη στο πλαίσιο της εκπαιδευτικής τους καθημερινότητας.
Παρά τις έγγραφες παρεμβάσεις του Συλλόγου προς τις αρμόδιες εκπαιδευτικές αρχές, το πρόβλημα εξακολουθεί να παραμένει άλυτο, καθιστώντας πλέον επιτακτική την άμεση παρέμβαση της Πολιτείας.
Η ειδική εκπαίδευση δεν μπορεί να λειτουργεί με ελλείψεις, αποσπασματικές και πρόχειρες καλύψεις και διαρκείς αναμονές. Η συμπερίληψη και οι ίσες ευκαιρίες στην εκπαίδευση δεν μπορούν να αποτελούν παρά μόνο διακηρύξεις, όταν στην πράξη δεν διασφαλίζονται ούτε οι στοιχειώδεις προϋποθέσεις υποστήριξης των μαθητών με αναπηρία.
Η Ε.Σ.Α.μεΑ. ζητά την άμεση παρέμβαση του υπουργείου Παιδείας για την τοποθέτηση ψυχολόγων στα Ειδικά Σχολεία της Ξάνθης, καθώς και για την πλήρη και επαρκή στελέχωσή τους με κοινωνικούς λειτουργούς, ώστε να διασφαλίζεται η σταθερή και ουσιαστική παρουσία του απαραίτητου ειδικού επιστημονικού προσωπικού στις σχολικές μονάδες.
Η παρουσία ψυχολόγων και κοινωνικών λειτουργών στα Ειδικά Σχολεία δεν αποτελεί πολυτέλεια ούτε προαιρετική παροχή. Αποτελεί αναγκαία προϋπόθεση για την ουσιαστική εκπαιδευτική υποστήριξη, την αξιοπρέπεια και την ισότιμη εκπαίδευση των μαθητών με αναπηρία. 
Τα παιδιά με αναπηρία έχουν δικαίωμα σε μια εκπαίδευση που ανταποκρίνεται στις ανάγκες τους, χωρίς εκπτώσεις και χωρίς αποκλεισμούς.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

